**Előterjesztés**

**Szombathely Megyei Jogú Város Közgyűlésének 2018. június 25-i ülésére**

**Javaslat a szombathelyi 11813 hrsz.-ú, Szent István király u. 104. szám alatti ingatlannal kapcsolatos döntések meghozatalára**

A 2018. évi vagyonkoncepció tárgyalása során az „egyéb ingatlanok” körében került feltüntetésre a szombathelyi 11813 hrsz.-ú, kivett általános iskola megnevezésű, 7094 m2 nagyságú ingatlan, amely korábban a Szentkirályi Általános Iskolának adott otthont. Az iskola 2007-ben megszűnt, az ingatlan kezelését azóta a SZOVA Zrt. látja el. Oktatási funkció két ingatlanban folyt, a megszűnést követően a Szent István király u. 119. szám alatti ún. „Kisiskola” helyet biztosít a Berzsenyi Dániel Könyvtár számára, a „Leo” karate-do SE és a Pálos Károly Családsegítő és Gyermekjóléti Szolgálat részére 2020. december 31. napjáig. A Szent István király u. 104. szám alatti ún. „Nagyiskola” azonban némi raktározási funkción kívül az elmúlt 10 évben újabb hasznosítási lehetőséget nem kapott.

A Közgyűlés a 16/2018.(II.15.) Kgy. sz. határozatában a szombathelyi 11813 hrsz.-ú, kivett általános iskola megnevezésű 7094 m2 nagyságú ingatlant a nemzeti vagyonról szóló 2011. évi CXCVI. törvény 5. § (6) bekezdés alapján a korlátozottan forgalomképes törzsvagyoni körből kivonta, mivel az üresen álló ingatlan már közvetlenül sem önkormányzati feladat és hatáskör ellátását, sem a közhatalom gyakorlását nem szolgálja. Az ingatlan a törzsvagyoni körből történő kivonás értelmében üzleti vagyonnak minősül.

Az ingatlan forgalmi értékét a Heckenast Ingatlanközvetítő és Forgalmazó Kft. 52.865.000,- Ft + ÁFA összegben határozta meg, az értékbecslés az előterjesztés 1. sz. melléklete.

Javaslom, a Tisztelt Közgyűlés döntsön a Szent István király u. 104. szám alatti ingatlan nyilvános, zárt borítékos pályázat keretében történő értékesítéséről 52.865.000,- Ft + ÁFA vételáron.

Az ingatlan pályázati felhívása – 52.865.000,- Ft,- Ft + ÁFA vételárral – az előterjesztés 2. sz. melléklete.

Tájékoztatom a Tisztelt Közgyűlést, hogy az ingatlan értékbecslése (1. sz. melléklet) terjedelmére tekintettel elektronikus úton kerül megküldésre, amely elérhető és letölthető a www.szombathely.hu honlapon a „Közgyűlés / e-közgyűlés/ 2018” menüpont alatt.

Kérem a Tisztelt Közgyűlést, hogy az előterjesztést megtárgyalni, és a határozati javaslatot elfogadni szíveskedjenek.

**Szombathely, 2018. június 12.**

**/: Dr. Puskás Tivadar :/**

**Határozati javaslat**

**…./2018. (VI. 25.) Kgy. számú határozat**

1. A Közgyűlés a szombathelyi 11813 hrsz-ú, kivett általános iskola megnevezésű 7094 m2 nagyságú, Szent István király u. 104. szám alatt ingatlant a nemzeti vagyonról szóló 2011. évi CXCVI. törvény 5. § (6) bekezdés alapján a korlátozottan forgalomképes törzsvagyoni körből kivonja, mivel az üresen álló ingatlan már közvetlenül sem önkormányzati feladat és hatáskör ellátását, sem a közhatalom gyakorlását szolgálja. Az ingatlan a törzsvagyoni körből történő kivonás értelmében üzleti vagyonnak minősül.
2. A Közgyűlés a szombathelyi 11813 hrsz.-ú, kivett általános iskola megnevezésű, 7094 m2 nagyságú – természetben Szombathely, Szent István király u. 104. szám alatti – ingatlanra vonatkozó pályázati felhívást – az előterjesztés 2. számú mellékletével egyező tartalommal, értékbecsléssel alátámasztott 52.865.000,- + ÁFA vételárral – elfogadja.
3. A Közgyűlés a pályázati eljárás során érkező ajánlatok bontásában részt vevő 5 tagú bíráló bizottság tagjai közé az alábbi két városi képviselőt választja meg:

……………………….

……………………….

1. A Közgyűlés felhatalmazza a polgármestert, hogy az előterjesztés mellékletében foglalt pályázati felhívás alapján az ingatlan értékesítésére vonatkozóan a pályázatot írja ki. A Közgyűlés felhatalmazza a Gazdasági és Városstratégiai Bizottságot, hogy a pályázati felhívásban rögzített feltételek szerint a pályázatokat bírálja el.
2. A Közgyűlés felkéri a polgármestert, amennyiben a pályázati eljárás eredménytelenül zárul, úgy gondoskodjon az előterjesztés mellékletével egyező tartalommal a pályázat további kiírásáról.

A Közgyűlés felkéri a polgármestert, amennyiben az aktualizált forgalmi érték változik, az új pályázatot ismét terjessze a Közgyűlés elé.

**Felelős:** Dr. Puskás Tivadar polgármester

Illés Károly alpolgármester

Lendvai Ferenc, a Gazdasági és Városstratégiai Bizottság elnöke

Dr. Károlyi Ákos jegyző

(A végrehajtásért:

Lakézi Gábor, a Városüzemeltetési Osztály vezetője)

**Határidő:** 1. azonnal

2-4. 2018. július 16.

5. folyamatos